Tuilagi se Leeus-toer in gedrang | Netwerk24
Tuilagi se Leeus-toer in gedrang
Manu Tuilagi kort nadat hy sy haksening geskeur het. Foto: Getty Images
Tuilagi (29), 'n senter, het die besering in sy klubspan, die Sale Sharks, se Premierliga-wedstryd Dinsdag teen Northampton Saints opgedoen.
Hy sal beslis nie vir die Rose se Sesnasies-wedstryd later vandeesmaand teen Italië of enige van die Nasiesbeker-toetse in November oorweeg kan word nie. Die kans is skraal dat hy in 2021 se Sesnasies-toernooi sal kan speel.
Dít beteken dat hy weinig kans gaan hê om Warren Gatland, die Leeus se afrigter, voor die toer op die toetsverhoog te beïndruk.
Steve Diamond, die Sale Sharks se direkteur van rugby, het op 'n nuuskonferensie gesê dat Tuilagi 'n operasie sal moet moet ondergaan.
Tuilagi, 'n boorling van Samoa, het vir die Leicester Tigers uitgedraf voordat hy vanjaar 'n nuwe tuiste in Manchester gevind het.
Hy het in 2013 saam met die Leeus na Australië getoer, waar hy in drie wedstryde, teen die Force, Reds en Rebels, gespeel het. In die derde toets, wat die besoekers met 41-16 gewen het, het hy as plaasvervanger speelkans gekry.
Tuilagi was nie die enigste ongeval in die wedstryd teen Northampton nie, met sy Engelse spanmaat, die veelsydige voorspeler Courtney Lawes (Saints), wat 'n enkelbesering opgedoen het.
Engeland begin sy veldtog in die Nasiesbeker ('n reeks waarin die Sesnasies-lande, Georgië en Fidji gaan deelneem) op 14 November. Die Rose pak Georgië dan op Twickenham.
Die Leeus se eerste wedstryd op hul toer in 2021 in Suid-Afrika is op 3 Julie teen die Stormers in Kaapstad. – Reuters, Sportredaksie